# IGC sumažino 2022–2023 m. pasaulinio grūdų derliaus prognozę

Tarptautinės grūdų tarybos (toliau – IGC) 2022 m. rugpjūčio 18 d. duomenimis, 2022–2023 m. pasaulinio grūdų derliaus prognozė, palyginti su prieš tai buvusia prognoze, sumažinta 4,1 mln. t (iki 2 248,2 mln. t), ir tai būtų 42,9 mln. t mažiau nei 2021–2022 m. Grūdų derliaus prognozė sumažinta dėl laukiamo mažesnio kukurūzų ir sorgo derliaus pasaulyje.

Bendras grūdų sunaudojimas pasaulyje analizuojamu laikotarpiu prognozuojamas 3,0 mln. t mažesnis ir turėtų sudaryti 2 273,7 mln. t. 2022–2023 m., palyginti su 2021–2022 m., grūdų sunaudojimas pasaulyje turėtų būti mažesnis 17,7 mln. t. 2022–2023 m. grūdų prekybos apimtys pasaulyje pagal naujausias prognozes turėtų sudaryti 408,9 mln. t ir tai būtų 3,0 mln. t daugiau nei buvo prognozuota liepos mėn., bet 15,4 mln. t mažiau, palyginti su 2021–2022 m. Prekybos prognozė, rugpjūčio mėn. prognozę palyginti su liepos mėn., padidinta dėl didesnio kukurūzų importo į ES šalis.

IGC naujausiais rugpjūčio mėnesio prognozės duomenimis, grūdų atsargos pasaulyje 2022–2023 derliaus metų pabaigoje numatomos mažesnės 5,7 mln. t ir turėtų sudaryti 577,4 mln. t, tai būtų 25,5 mln. t mažiau, palyginti su 2021–2022 derliaus metų pabaigos atsargomis.

IGC naujausiais duomenimis, kviečių derlius pasaulyje 2022–2023 m. gali siekti 778,0 mln. t ir tai būtų 7,8 mln. t daugiau nei buvo prognozuota liepos mėn., bet 3,0 mln. t mažiau, palyginti su 2021–2022 m.

Kviečių sunaudojimas pasaulyje analizuojamu laikotarpiu turėtų sudaryti 782,7 mln. t ir tai būtų 2,9 mln. t daugiau nei ankstesnėje prognozėje bei 2,5 mln. t daugiau, palyginti su 2021–2022 m. Kviečių sunaudojimas 2022–2023 m., palyginti su 2021–2022 m., maistui gali padidėti 1,6 proc. (iki 546,5 mln. t), pramonei – 0,3 proc. (iki 24,5 mln. t), o pašarams sumažėti 1,6 proc. (iki 146,2 mln. t).

IGC prognozės duomenimis, kviečių prekybos rugpjūčio mėn. prognozė sumažinta 1,1 mln. t, o 2022–2023 m., palyginus su 2021–2022 m., gali būti mažesnė 3,9 mln. t ir sudaryti 192,8 mln. t. Kviečių atsargų prognozė per analizuojamą laikotarpį padidinta 2,7 mln. t. 2022–2023 m., palyginti su 2021–2022 m., kviečių atsargos gali būti 4,7 mln. t mažesnės ir sudaryti 274,9 mln. t.

Šaltinis IGC